Close Harmony Friends

Close Harmony Friends je slovenská a cappella vokálna skupina. Pozostáva zo spevákov a hudobníkov pôsobiacich aj v žánrovo odlišných telesách, pri rozličných hudobných produkciách (filmový spev/dabing), hudobná a hlasová pedagogika. Close Harmony Friends je pravidelným účastníkom medzinárodných festivalov v Európe, aj v zámorí.
Skupina je členom Nadácie pre výskum rakoviny a je držiteľom ocenenia mesta Nitry za reprezentáciu mesta.
Skupina Close Harmony Friends je hudobné teleso prezentujúce štýl a’cappella, t.j. počas svojich vystúpení nepoužívajú hudobné nástroje, zvuk vytvárajú iba ľudskými hlasmi a ústami.
Táto skupina vznikla v roku 1990 v Nitre. Jej zakladateľom a umeleckým vedúcim je Mgr. art. Mario Fančovič, v čase vzniku skupiny bol študentom operného spevu na VŠMU v Bratislave. Podnet na založenie takéhoto v tej dobe netradičného speváckeho telesa dostal pán Fančovič počas svojho pôsobenia vo Svetovom mládežníckom zbore, kedy mal príležitosť stretnúť sa a spolupracovať s menami svetového hudobného významu, s dirigentom a zakladateľom legendárnych The Swingle Singers Wardom Swinglom, či s Bennym Anderssonom zo skupiny ABBA.
Skupina mala od začiatku ambíciu fungovať ako dvojitý kvartet, t.j. v zložení dva soprány, dva alty, dvaja tenori, dva basy. K zakladateľovi Mariovi Fančovičovi a jeho počiatočným zverencom postupne pribúdali ďalší, až kým nebolo vytvorené osemčlenné zoskupenie plus dirigent. Medzi prvých členov, ktorí v Close Harmony Friends pôsobili okrem Maria Fančoviča (tenor a dirigent), patria František Vlasák s manželkou Zuzanou, Karol Papírník s manželkou Patríciou, Slavomír Košecký, Zuzana Vontorčíková, Ľudmila Lacová, Daniela Novotná, Juraj Barus a Juraj Belák.
Členovia Close Harmony Friends pripravovali a nacvičovali svoj repertoár spočiatku v priestoroch kostola Sv. Petra a Pavla v Nitre. Piesne, s ktorými začali budovať svoj repertoár, boli takmer výlučne černošské spirituály. V deväťdesiatych rokoch minulého storočia sa táto hudba dala považovať za exotickú a na Slovensku nebolo žiadne iné teleso, ktoré by malo celý koncert postavený práve zo skladieb tohoto žánru. Svoje rozsiahle vedomosti o tejto tematike spracoval pán Fančovič aj vo svojej diplomovej práci, v ktorej sa venoval problematike interpretácie černošskej hudby.
Prvé verejné vystúpenie absolvovalo Close Harmony Friends v roku 1991 a pán Vlasák začal pôsobiť ako manažér. Nakoľko sa skupina zameriavala na černošské spirituály, ktoré boli svojou harmóniou a energiou v slovenských končinách jedinečné, popularita telesa pomerne rýchlo rástla, publikum si ich dobre zapamätalo a dobré meno si budovali hlavne pokračovaním vo svojej netradičnej umeleckej ceste a nepodľahnutím nátlaku spievať tzv. mainstreamovú hudbu.
Postupom času prichádzali ponuky vystupovať aj v iných priestoroch, než boli kostoly, a tiež priležitosti spievať v exteriéroch. Takéto koncerty nebolo možné odspievať bez aparatúry, takže okolo roku 2000 prišiel veľký zlom v tvorbe Close Harmony Friends. Vďaka sponzorskému daru bolo možné zakúpiť potrebnú techniku, a teda prirodzene prišla aj zmena repertoáru. Predovšetkým išlo o možnosť začať využívať iba jeden basový hlas a druhý bas mohol začať robiť vokálne perkusie, dnes bežnejšie známe ako beatbox. Členovia Close Harmony Friends sa teda mohli postupne preorientovať z klasických zborových a gospelových skladieb na jazzovú, či populárnu hudbu. Tento krok priniesol kapele nových fanúšikov a otvorili sa nové možnosti spolupráce s inými umelcami, napr. so slovenským jazzovým spevákom Petrom Lipom, či s profesorom Rajterom z Bratislavy.
Zakladateľ Close Harmony Friends pán Fančovič bol v roku 2015 pri príležitosti 25. výročia skupiny ocenený Cenou primátora mesta Nitry za celoživotný prínos v oblasti kultúry a taktiež za domácu aj medzinárodnú reprezentáciu mesta Nitry.
Close Harmony Friends aktuálne tvoria: